Stamperige Rit Gladgestryk
​​Jou UA in Suid-Afrika ná die Afgraderings: Stamperige Rit Gladgestryk
Beleggers behoort hul beleggingstrategie vol te hou – veral in onsekere tye.
Dit is belangrik om die struktuur van jou beleggings te verstaan wanneer jy in die nadraai van verlede jaar se afgraderings van soewereine krediet keuses oor aftreespaargeld moet maak.
Dit is in enige fase van ’n mens se lewe moeilik om die ideale beleggingsopsies vir jou aftreevoorsiening te kry, maar as jy aftrede nader, is dit gewoonlik verstandiger om in ’n fonds belê te wees wat stabiele opbrengste bied. So ’n fonds sal ook jou swaar verdiende aftreekapitaal beskerm te midde van onsekere en onbestendige marktoestande.
Die Stabiele Bonusfonds-porfefeulje, wat in Sanlam se Legacy-produkreeks beskikbaar is, bied selfs in moeilike marktoestande gelykmatige, volgehoue opbrengste. Kliënte wat in dié portefeulje belê is, behoort te besef watter voordeel dit inhou om op koers te bly, veral na aan aftrede.
Hoe uitstryking lede bevoordeel
Uitstryking beteken minder blootstelling aan korttermyn-markonbestendigheid.
Uitstryking verminder die risiko om op die verkeerde tyd in die mark te belê of daaruit te onttrek as gevolg van omstandighede buite ’n lid se beheer – byvoorbeeld by aftrede of aflegging.
Dit beskerm lede se kapitaal en is besonder geskik vir lede wat nader aan aftrede beweeg, of lede wie se werk kwesbaar is vir ekonomiese veranderinge, asook diegene met ’n konserwatiewe tot matige risikoprofiel.
Prestasie gedurende afswaaie
Kliënte met UA’s wat in die Sanlam Stabiele Bonusfonds belê is, het nog altyd gereelde bonusverklarings gekry wat ontwerp is om met verloop van tyd uitgestrykte opbrengste te lewer en beleggingsonbestendigheid te verminder, vergeleke met dié van ander suiwer markgekoppelde portefeuljes.
Sanlam se Stabiele Bonusfonds het gedurende die wêreldwye finansiële krisis in 2008 sy waarde bewys deur in negatiewe marktoestande steeds bonusse te verklaar, en aftreefondslede gemoedsrus te gee.